**Dovezi de iubire**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

“Viaţa nu depinde decât de speranţa pe care i-o dai.”

- Plecările nu-nseamnă că renunț,

Ci pur și simplu vreau să simt esența

Iubirilor eterne. Vreun enunț

N-am întocmit, dar am inconștiența

De a păși prin punctul culminant

Cu pași mărunți, cu ochii-nchiși de teamă

Să nu greșesc. Încerc în mod constant

Să îți trimit din cer o stenogramă.

Nu pot trăi sub lupe, spre-nceput

Plec uneori să regăsesc dovada

Că ne iubim etern și absolut

Prin iernile ce-și spulberă zăpada.

- Plecările nu-nseamnă că lipseşti,

Ador, iubito,-ntoarcerile tale,

Mă iei de mâini, ne pierdem prin poveşti

Legaţi la ochi, romanţele banale

Nu m-au atras nicicând. De-ar fi să pleci

Sub paşii tăi uşori udaţi de rouă

Aş colinda ca umbra pe poteci

Şi te-aş ascunde-n gândul meu când plouă.

Când soarele te-ar arde nemilos

Ţi-aş desena un înger pe zăpezi

Şi-aş ninge flori în părul abanos

Pe unde treci ai să găseşti dovezi.

Liliana Trif Ioan Grigoraș